Document ID: 32006X0325(01)

Reference:
25.3.2006
FI
Euroopan unionin virallinen lehti
C 73/21
EUROOPAN KESKUSPANKIN JA EUROALUEEN ULKOPUOLISTEN JÄSENVALTIOIDEN KANSALLISTEN KESKUSPANKKIEN VÄLINEN SOPIMUS,
tehty 16 päivänä maaliskuuta 2006,
talous- ja rahaliiton kolmannen vaiheen valuuttakurssimekanismia koskevista toimintamenettelyistä
(2006/C 73/08)
EUROOPAN KESKUSPANKKI (EKP) JA EUROALUEEN ULKOPUOLELLA 16 PÄIVÄNÄ MAALISKUUTA 2006 OLEVIEN JÄSENVALTIOIDEN KANSALLISET KESKUSPANKIT (JÄLJEMPÄNÄ ’EUROALUEEN ULKOPUOLISET KANSALLISET KESKUSPANKIT’), jotka
katsovat seuraavaa:
(1)
Talous- ja rahaliiton kolmannen vaiheen valuuttakurssimekanismia koskevista toimintamenettelyistä Euroopan keskuspankin ja euroalueen ulkopuolisten jäsenvaltioiden kansallisten keskuspankkien välillä 1 päivänä syyskuuta 1998 tehtyä sopimusta (1) (jäljempänä ’1 päivänä syyskuuta 1998 tehty sopimus’) on muutettu kolme kertaa. Niitä vastapuolia koskevan uuden kriteerin käyttöönotto, jotka ovat hyväksyttäviä suorittamaan interventioita vaihteluvälin rajoilla suoraan EKP:n kanssa, edellyttäisi, että 1 päivänä syyskuuta 1998 tehdyn sopimuksen liitettä I muutettaisiin jälleen. Tämän takia 1 päivänä syyskuuta 1998 tehty sopimus olisi selvyyden ja avoimuuden vuoksi korvattava uudella sopimuksella.
(2)
Eurooppa-neuvosto päätti 16 päivänä kesäkuuta 1997 antamassaan päätöslauselmassa (jäljempänä ’päätöslauselma’) perustaa valuuttakurssimekanismin (jäljempänä ’ERM II’) talous- ja rahaliiton kolmannen vaiheen alkaessa 1 päivänä tammikuuta 1999.
(3)
Päätöslauselman mukaan
—
ERM II korvaa Euroopan valuuttajärjestelmän;
—
toimivat yhteismarkkinat ja investointien, kasvun ja työllisyyden lisääminen edellyttävät vakaata taloudellista toimintaympäristöä, jonka luominen on sen vuoksi kaikkien jäsenvaltioiden etujen mukaista. Yhteismarkkinoiden toimivuutta eivät saa vaarantaa reaalisen valuuttakurssien vääristymät tai euron ja muiden EU-valuuttojen välisten nimellisen valuuttakurssien liialliset vaihtelut, jotka häiritsisivät jäsenvaltioiden välisiä kauppavirtoja. Tämän lisäksi jokaisen jäsenvaltion on Euroopan yhteisön perustamissopimuksen 124 artiklan mukaisesti pidettävä valuuttakurssipolitiikkaansa yhteistä etua koskevana asiana;
—
ERM II:n avulla varmistetaan, että ERM II:een osallistuvat euroalueen ulkopuoliset jäsenvaltiot (jäljempänä ’ERM II:een osallistuvat euroalueen ulkopuoliset jäsenvaltiot’) suuntaavat politiikkansa kohti vakautta; se edistää lähentymiskehitystä ja tukee näin niiden pyrkimyksiä ottaa euro käyttöön;
—
osallistuminen ERM II:een on euroalueen ulkopuolisille jäsenvaltioille vapaaehtoista. Niiden jäsenvaltioiden, joita koskee poikkeus, voidaan kuitenkin olettaa liittyvän mekanismiin. Jäsenvaltiot, jotka eivät osallistu ERM II:een alusta alkaen, voivat liittyä siihen myöhemmässä vaiheessa;
—
ERM II toiminta ei vaikuta EKP:n ja euroalueen ulkopuolisten kansallisten keskuspankkien ensisijaiseen tavoitteeseen, joka on hintavakauden säilyttäminen;
—
jokaisen ERM II:een osallistuvan euroalueen ulkopuolisen jäsenvaltion valuutalle (jäljempänä ’ERM II:een osallistuva euroalueen ulkopuolinen valuutta’) määritellään keskuskurssi suhteessa euroon;
—
keskuskurssin molemmin puolin on normaalisti 15 prosentin vaihteluväli;
—
on varmistettava, että keskuskurssin muutokset tehdään oikea-aikaisesti merkittävien vääristymien välttämiseksi. Kaikilla yhteisen sopimuksen osapuolilla, mukaan lukien EKP, on oikeus aloittaa luottamuksellinen menettely keskuskurssien uudelleenarvioimiseksi;
—
interventiot vaihteluvälin rajoilla ovat periaatteessa automaattisia ja rajoittamattomia, ja niihin on käytettävissä erittäin lyhyen ajan rahoitustukea. EKP ja ERM II:een osallistuvien euroalueen ulkopuolisten jäsenvaltioiden kansalliset keskuspankit (jäljempänä ’ERM II:een osallistuvat euroalueen ulkopuoliset kansalliset keskuspankit’) voisivat kuitenkin keskeyttää intervention, jos se on ristiriidassa ensisijaisen hintavakaustavoitteen kanssa. Päätöstä tehdessään ne ottavat huomioon kaikki asiaankuuluvat tekijät, erityisesti hintavakauden ja ERM II:n toiminnan uskottavuuden säilyttämisen;
—
valuuttakurssipoliittista yhteistyötä voidaan edelleen tehostaa, esimerkiksi sallimalla tiiviimmät valuuttakurssikytkökset euron ja ERM II:een osallistuvien euroalueen ulkopuolisten valuuttojen välillä sen mukaan ja siinä määrin kuin se on tarpeellista lähentymiskehityksen kannalta.
(4)
Interventiota tulisi käyttää tukitoimena yhdessä muiden poliittisten toimenpiteiden ohella, joihin kuuluu asianmukainen taloudellista lähentymistä ja valuuttakurssivakautta edistävä raha- ja finananssipolitiikka. Koordinoituja interventioita vaihteluvälien sisällä voidaan käyttää EKP:n ja ERM II:een osallistuvien euroalueen ulkopuolisten kansallisten keskuspankkien yhteisestä sopimuksesta; jälkimmäiset soveltavat niitä rinnakkain asianmukaisten poliittisten vastatoimenpiteiden kanssa, joihin kuuluu korkojen joustava käyttö.
(5)
On tarpeen sallia riittävä joustavuus, erityisesti, jotta voidaan ottaa huomioon euroalueen ulkopuolisten jäsenvaltioiden taloudellisen lähentymisen eri asteet, vauhti ja strategiat.
(6)
Tämä sopimus ei estä euroalueen ulkopuolisia jäsenvaltioita vahvistamasta muita ylimääräisiä vaihteluvälejä ja tekemästä muita interventiojärjestelyjä kahdenkeskisesti.
OVAT SOPINEET SEURAAVAA:
I   KESKUSKURSSIT JA VAIHTELUVÄLIT
1 artikla
Euron ja ERM II:een osallistuvien euroalueen ulkopuolisten valuuttojen kahdenväliset keskuskurssit ja interventiokurssit
1.1
Tämän sopimuksen osapuolet antavat markkinoille yhteisen ilmoituksen ERM II:een osallistuvien euroalueen ulkopuolisten valuuttojen ja euron kahdenvälisistä keskuskursseista ja niiden muutoksista päätöslauselman 2.3 kohdassa tarkoitetun yhteisen menettelyn mukaisesti.
1.2
EKP ja kukin ERM II:een osallistuva euroalueen ulkopuolinen kansallinen keskuspankki vahvistavat yhteisellä sopimuksella päätöslauselman 2.1, 2.3 ja 2.4 kohdan mukaisesti vahvistettuja vaihteluvälejä noudattaen euron ja ERM II:een osallistuvien euroalueen ulkopuolisten valuuttojen kahdenvälisten kurssien ylä- ja alarajat, joilla interventio tapahtuu automaattisesti. EKP ja ERM II:een osallistuvat euroalueen ulkopuoliset kansalliset keskuspankit ilmoittavat yhdessä markkinoille nämä kurssit, jotka on noteerattava liitteessä I esitetyllä tavalla.
II   INTERVENTIOT
2 artikla
Yleiset määräykset
2.1
Interventiot suoritetaan periaatteessa euroilla ja ERM II:een osallistuvilla euroalueen ulkopuolisilla valuutoilla. EKP ja ERM II:een osallistuvat euroalueen ulkopuoliset kansalliset keskuspankit ilmoittavat toisilleen kaikista sellaisista valuuttainterventioista, joiden tarkoituksena on turvata ERM II:n yhtenäisyys.
2.2
EKP ja ERM II:een osallistuvat euroalueen ulkopuoliset kansalliset keskuspankit ilmoittavat toisilleen myös kaikista muista valuuttainterventioista.
3 artikla
Interventiot vaihteluvälien rajoilla
3.1
Interventiot vaihteluvälien rajoilla ovat periaatteessa automaattisia ja rajoittamattomia. EKP ja ERM II:een osallistuvat euroalueen ulkopuoliset kansalliset keskuspankit voivat kuitenkin keskeyttää automaattisen intervention, jos se on ristiriidassa niiden ensisijaisen tavoitteen eli hintavakauden säilyttämisen kanssa.
3.2
Päättäessään intervention keskeyttämisestä EKP:n tai ERM II:een osallistuvan euroalueen ulkopuolisen kansallisen keskuspankin on otettava huomioon kaikki muutkin asiaan vaikuttavat seikat, mukaan lukien ERM II:n toiminnan uskottavuus. EKP:n ja/tai ERM II:een osallistuvan euroalueen ulkopuolisen kansallisen keskuspankin päätösten on perustuttava tosiseikkoihin, ja niissä on otettava huomioon myös se, mihin johtopäätöksiin muut toimivaltaiset elimet ovat mahdollisesti päätyneet. EKP:n ja/tai asianomaisen ERM II:een osallistuvan euroalueen ulkopuolisen kansallisen keskuspankin on ilmoitettava mahdollisimman ajoissa ja erittäin luottamuksellisesti muille asianomaisille rahapolitiikasta vastaaville viranomaisille ja kaikkien muiden ERM II:een osallistuvien euroalueen ulkopuolisten jäsenvaltioiden rahapolitiikasta vastaaville viranomaisille aikeistaan keskeyttää interventio.
3.3
Suoritettaessa interventio vaihteluvälien rajoilla sovelletaan maksu maksun jälkeen –menettelyä, kuten liitteessä I on esitetty.
4 artikla
Koordinoidut interventiot vaihteluvälien sisällä
EKP ja ERM II:een osallistuvat euroalueen ulkopuoliset kansalliset keskuspankit voivat sopia koordinoitujen interventioiden suorittamisesta vaihteluvälien sisällä.
5 artikla
Interventioita ja muita kauppoja koskevat menettelyt
5.1
Interventiovaluuttaa liikkeeseen laskevan euroalueen ulkopuolisen kansallisen keskuspankin ennakkohyväksyntä vaaditaan, jos Euroopan keskuspankkijärjestelmään kuuluva toinen keskuspankki aikoo käyttää liikkeeseenlaskijan valuuttaa ja jos sen käyttämät määrät ylittävät rajat, jotka yhteisessä sopimuksessa määrätään vapaaehtoisille interventioille, vaihteluvälien sisällä tehtävät yksipuoliset interventiot mukaan luettuina.
5.2
Euroalueen ulkopuolisen keskuspankin on välittömästi ilmoitettava EKP:lle, jos se on käyttänyt euroa ja sen käyttämät määrät ylittävät rajat, jotka yhteisessä sopimuksessa määrätään vapaaehtoisille interventioille, vaihteluvälien sisällä tehtävät yksipuoliset interventiot mukaan luettuina.
5.3
Ennen muun sellaisen valuuttatoimen kuin intervention suorittamista, jossa käytetään vähintään yhtä euroalueen ulkopuolista valuuttaa tai euroa, ja joka ylittää yhteisesti sovitut rajat, osapuolen, joka aikoo suorittaa tällaisen valuuttatoimen, on tehtävä ennakkoilmoitus keskuspankille tai keskuspankeille, jota tai joita asia koskee. Tällaisissa tapauksissa kyseisten keskuspankkien on päätettävä lähestymistavasta, jolla mahdolliset ongelmat minimoidaan, mukaan lukien valuuttatoimen mahdollinen selvittäminen kokonaan tai osittain suoraan kahden keskuspankin välillä.
III   ERITTÄIN LYHYEN AJAN RAHOITUSJÄRJESTELMÄ
6 artikla
Yleiset määräykset
6.1
Euroilla ja ERM II:een osallistuvilla euroalueen ulkopuolisilla valuutoilla suoritettavia interventioita varten EKP ja kukin ERM II:een osallistuva euroalueen ulkopuolinen kansallinen keskuspankki antaa toisilleen mahdollisuuden erittäin lyhyen ajan luottojärjestelyihin. Erittäin lyhyen ajan rahoitusoperaatioiden alkuperäinen maturiteetti on kolme kuukautta.
6.2
Järjestelyjen mukaiset rahoitusoperaatiot toteutetaan EKP:n ja ERM II:een osallistuvien euroalueen ulkopuolisten kansallisten keskuspankkien välisinä ERM II:een osallistuvien valuuttojen avista-ostoina ja -myynteinä, joista aiheutuvat saamiset ja velat kirjataan velkojan valuutan määräisinä. Rahoitusoperaatioiden arvopäivä on sama kuin intervention arvopäivä markkinoilla. EKP pitää kirjaa kaikista näiden järjestelyjen mukaisesti tehdyistä kaupoista.
7 artikla
Vaihteluvälien rajoilla suoritettavien interventioiden rahoitus
7.1
Erittäin lyhyen ajan rahoitusjärjestelmä on periaatteessa automaattisesti käytettävissä ilman luoton enimmäismäärän rajoitusta, kun on kyse vaihteluvälien rajoilla suoritettavien ERM II:een osallistuvilla valuutoilla tehtävien interventioiden rahoittamisesta.
7.2
Luotonsaajakeskuspankki voi turvautua luottojärjestelyihin vasta, kun se on käyttänyt valuuttavarantojaan asianmukaisesti.
7.3
EKP ja ERM II:een osallistuvat euroalueen ulkopuoliset kansalliset keskuspankit voivat keskeyttää automaattisen rahoituksen, jos se olisi ristiriidassa niiden ensisijaisen hintavakaustavoitteen kanssa. Automaattisen rahoituksen keskeyttäminen edellyttää, että tämän sopimuksen 3 artiklan 2 kohdan määräyksiä noudatetaan.
8 artikla
Vaihteluvälien sisällä suoritettavien interventioiden rahoitus
Vaihteluvälien sisällä suoritettavissa interventioissa erittäin lyhyen ajan rahoitusjärjestelmä voidaan ottaa käyttöön interventiovaluuttaa liikkeeseen laskevan keskuspankin suostumuksella, jos seuraavat edellytykset täyttyvät:
a)
luotonsaajakeskuspankille myönnetyn rahoituksen kumulatiivinen määrä ei saa olla suurempi kuin sille liitteessä II määrätty enimmäismäärä;
b)
luotonsaajakeskuspankki voi turvautua rahoitusjärjestelmään vasta, kun se on käyttänyt valuuttavarantojaan asianmukaisesti.
9 artikla
Korko
9.1
Erittäin lyhyen ajan luotolle maksettava korko on edustava velkojan valuutan kotimainen kolmen kuukauden rahamarkkinakorko alkuperäisen rahoitusoperaation kaupantekopäivänä tai, jos järjestely on uusittu tämän sopimuksen 10 ja 11 artiklan mukaisesti, velkojan valuutan kolmen kuukauden rahamarkkinakorko kaksi pankkipäivää ennen alkuperäisen rahoitusoperaation uusimispäivää.
9.2
Kertynyt korko maksetaan velkojan valuutassa järjestelyn alkuperäisenä maturiteettipäivänä tai tarvittaessa velan ennenaikaisena suorittamispäivänä. Jos järjestely uusitaan tämän sopimuksen 10 ja 11 artiklan mukaisesti, korko lisätään pääomaan kunkin kolmen kuukauden jakson päättyessä ja maksetaan velan lopullisena takaisinmaksupäivänä.
9.3
Kunkin ERM II:een osallistuvan euroalueen ulkopuolisen kansallisen keskuspankin on tämän sopimuksen 9 artiklan 1 kohdan mukaisesti ilmoitettava EKP:lle edustava kolmen kuukauden kotimainen rahamarkkinakorkonsa. EKP käyttää edustavaa euron kolmen kuukauden kotimaista rahamarkkinakorkoa, jonka se ilmoittaa ERM II:een osallistuville euroalueen ulkopuolisille kansallisille keskuspankeille.
10 artikla
Automaattinen uusiminen
Rahoitusoperaation alkuperäistä maturiteettia voidaan pidentää kolmella kuukaudella luotonsaajakeskuspankin pyynnöstä.
On kuitenkin huomattava, että
a)
alkuperäistä maturiteettia voidaan pidentää automaattisesti vain kerran ja enintään kolmella kuukaudella;
b)
tämän artiklan perusteella aiheutunut kokonaisvelka ei saa milloinkaan ylittää luotonsaajakeskuspankin velan enimmäismäärää, joka määritellään kullekin keskuspankille liitteessä II.
11 artikla
Uusiminen yhteisellä sopimuksella
11.1
Velka, joka ylittää liitteessä II ilmoitetun enimmäismäärän, voidaan velkojakeskuspankin suostumuksella uusia kerran kolmeksi kuukaudeksi.
11.2
Velka, joka on jo uusittu automaattisesti kolmeksi kuukaudeksi, voidaan velkojakeskuspankin suostumuksella uusia toisen kerran kolmeksi kuukaudeksi.
12 artikla
Ennenaikainen takaisinmaksu
Luotonsaajakeskuspankki voi omasta pyynnöstään maksaa tämän sopimuksen 6, 10 ja 11 artiklan mukaisesti kirjatun velkansa takaisin ennenaikaisesti milloin tahansa.
13 artikla
Keskinäisten saamisten ja velkojen nettoutus
EKP:n ja ERM II:een osallistuvan euroalueen ulkopuolisen kansallisen keskuspankin keskinäiset saamiset ja velat, jotka aiheutuvat tämän sopimuksen 6-12 artiklassa tarkoitetuista operaatioista, voidaan nettouttaa keskenään osapuolten yhteisestä sopimuksesta.
14 artikla
Suoritustapa
14.1
Kun rahoitusoperaatio erääntyy tai velka maksetaan takaisin ennenaikaisesti, maksu on periaatteessa suoritettava velkojan valuutan määräisenä.
14.2
Tämä määräys ei kuitenkaan estä velkojakeskuspankkia ja luotonsaajakeskuspankkia sopimasta muista suoritustavoista.
IV   TIIVIIMPI VALUUTTAKURSSIYHTEISTYÖ
15 artikla
Tiiviimpi valuttakurssiyhteistyö
15.1
ERM II:een osallistuvien euroalueen ulkopuolisten kansallisten keskuspankkien ja EKP:n valuuttakurssipoliittista yhteistyötä voidaan tiivistää; tapauskohtaisesti voidaan päättää tiiviimmistä valuuttakurssien kytköksistä sellaisen ERM II:een osallistuvan euroalueen ulkopuolisen jäsenvaltion aloitteesta, jota asia koskee.
15.2
Sellaisen ERM II:een osallistuvan euroalueen ulkopuolisen jäsenvaltion pyynnöstä, jota asia koskee, voidaan tapauskohtaisesti päättää normaalia vaihteluväliä kapeammista virallisista vaihteluväleistä, joita periaatteessa tuetaan automaattisilla interventioilla ja rahoituksella, päätöslauselman 2.4 kohdassa tarkoitetun menettelyn mukaisesti.
15.3
EKP:n ja ERM II:een osallistuvien euroalueen ulkopuolisten kansallisten keskuspankkien välistä valuuttakurssiyhteistyötä voidaan tiivistää myös muuntyyppisin epävirallisin järjestelyin.
V   JÄRJESTELMÄN TOIMINNAN SEURANTA
16 artikla
EKP:n yleisneuvoston tehtävät
16.1
EKP:n yleisneuvosto seuraa ERM II:n toimintaa ja toimii raha- ja valuuttakurssipolitiikan koordinoijana sekä sopimuksessa määritellyn interventio- ja rahoitusmekanismin hallinnoijana. Se seuraa tiiviisti ja jatkuvasti kunkin ERM II:een osallistuvan euroalueen ulkopuolisen valuutan ja euron kahdenvälisten valuuttakurssisuhteiden kestävyyttä.
16.2
EKP:n yleisneuvosto tarkistaa määräajoin tämän sopimuksen toimivuuden siitä saatujen kokemusten perusteella.
17 artikla
Keskuskurssien ja kapeampiin vaihteluväleihin osallistumisen uudelleenarviointi
17.1
Kaikilla päätöslauselman 2.3 kohdan mukaisesti tehdyn yhteisen sopimuksen osapuolilla, mukaan lukien EKP, on oikeus aloittaa luottamuksellinen menettely keskuskurssien uudelleenarvioimiseksi.
17.2
Jos on päätetty normaalia vaihteluväliä kapeammista virallisista vaihteluväleistä, kaikilla päätöslauselman 2.4 kohdan mukaisesti tehdyn yhteisen päätöksen osapuolilla, mukaan lukien EKP, on oikeus aloittaa luottamuksellinen menettely arvioidakseen uudelleen, onko kyseisen. valuutan osallistuminen kapeampaan vaihteluväliin asianmukaista.
VI   MUUT KUIN OSALLISTUVAT TAHOT
18 artikla
Soveltamisala
Tämän sopimuksen 1, 2.1, 3, 4, 6—15 ja 17 artiklaa ei sovelleta niihin euroalueen ulkopuolisiin kansallisiin keskuspankkeihin, jotka eivät osallistu ERM II:een.
19 artikla
Valuutta-asiantuntijoiden yhteistyökäytäntö
Euroalueen ulkopuolisten kansallisten keskuspankkien, jotka eivät osallistu ERM II:een, on osallistuttava EKP:n ja ERM II:een osallistuvien euroalueen ulkopuolisten kansallisten keskuspankkien kanssa valuutta-asiantuntijoiden yhteistyökäytäntöön ja/tai muuhun sellaiseen tietojenvaihtoon, jota tarvitaan ERM II:n moitteettoman toiminnan varmistamiseksi.
VII   LOPPUMÄÄRÄYKSET
20 artikla
Loppumääräykset
20.1
Tämä päätös tulee voimaan 1 päivänä huhtikuuta 2006.
20.2
Sopimus, joka allekirjoitettiin 1 päivänä syyskuuta 1998, kumotaan 1 päivästä huhtikuuta 2006. Kumottuun sopimukseen tehtyjen viittausten katsotaan koskevan tätä sopimusta.
20.3
Tämä sopimus laaditaan englannin kielellä, ja osapuolet allekirjoittavat sen asianmukaisesti. EKP, jonka on säilytettävä alkuperäinen sopimus, lähettää oikeaksi todistetun jäljennöksen siitä kaikille euroalueeseen kuuluville ja euroalueen ulkopuolisille kansallisille keskuspankeille. Tämä sopimus käännetään kaikille muille yhteisön virallisille kielille ja julkaistaan Euroopan unionin virallisen lehden C-sarjassa.
Tehty Frankfurt am Mainissa 16 päivänä maaliskuuta 2006.
Euroopan keskuspankin puolesta
Česká národní bankan puolesta
Danmarks Nationalbankin puolesta
Eesti Pankin puolesta
Central Bank of Cyprusin puolesta
Latvijas Bankan puolesta
Lietuvos bankasin puolesta
Magyar Nemzeti Bankin puolesta
Central Bank of Maltan puolesta
Narodowy Bank Polskin puolesta
Banka Slovenijen puolesta
Národná banka Slovenskan puolesta
Sveriges Riksbankin puolesta
The Bank of Englandin puolesta
(1)  EYVL C 345, 13.11.1998, s. 6. Sopimus sellaisena kuin se on viimeksi muutettuna 16.9.2004 tehdyllä sopimuksella (EUVL C 281, 18.11.2004, s. 3).
LIITE I
ERM II:EEN OSALLISTUVIEN VALUUTTOJEN KURSSIEN NOTEERAUSKÄYTÄNTÖ JA MAKSU MAKSUN JÄLKEEN –MENETTELY SUORITETTAESSA INTERVENTIOITA VAIHTELUVÄLIEN RAJOILLA
A.   Kurssien ilmoittamista koskeva sopimus
Kaikkien ERM II:een osallistuvien euroalueen ulkopuolisten jäsenvaltioiden valuuttojen kahdenvälisen keskuskurssin vaihtokurssi euroon nähden noteerataan käyttäen euroa perusvaluuttana. Kaikkien valuuttojen valuuttakurssi ilmaistaan E1 euron arvona käyttäen kuutta merkitsevää numeroa.
Samaa käytäntöä sovelletaan ERM II:een osallistuvien euroalueen ulkopuolisten jäsenvaltioiden valuuttojen ylemmän ja alemman interventiokurssin noteeraamiseen euroon nähden. Ylempi interventiokurssi määritetään lisäämällä prosentteina ilmaistu sovittu vaihteluväli kahdenväliseen keskuskurssiin ja alempi interventiokurssi vähentämällä se keskuskurssista. Tulokseksi saadut kurssit pyöristetään kuuteen merkitsevään numeroon.
B.   Maksu maksun jälkeen -menettely
Maksu maksun jälkeen -menettelyä soveltavat sekä EKP että euroalueen kansalliset keskuspankit suorittaessaan interventioita vaihteluvälien rajoilla. ERM II:een osallistuvat euroalueen ulkopuoliset kansalliset keskuspankit soveltavat maksu maksun jälkeen –menettelyä toimiessaan euroalueen kansallisten keskuspankkien ja EKP:n kirjeenvaihtajapankkeina tämän liitteen mukaisesti; ERM II:een osallistuvat euroalueen ulkopuoliset kansalliset keskuspankit voivat harkintansa mukaan käyttää samaa maksu maksun jälkeen -menettelyä maksaessaan vaihteluvälien rajoilla tapahtunutta interventiota, jonka ne ovat tehneet omasta puolestaan.
i)   Yleiset periaatteet
—
Maksu maksun jälkeen -menettelyä sovelletaan, kun interventio vaihteluvälien rajoilla tehdään ERM II:ssa euron ja ERM II:een osallistuvien euroalueen ulkopuolisten jäsenvaltioiden valuuttojen välillä.
—
Jotta vastapuolet voisivat ERM II:ssa suorittaa intervention vaihteluvälien rajoilla, niillä on oltava tili asianomaisessa kansallisessa keskuspankissa. Vastapuolilla on myös oltava SWIFT-osoite ja/tai niiden on vaihdettava oikeaksi vahvistetut teleksiavaimet kyseisen kansallisen keskuspankin ja EKP:n kanssa.
—
ERM II:ssa vaihteluvälien rajoilla tapahtuvaan interventioon hyväksyttävät vastapuolet voivat suorittaa sellaisen intervention myös suoraan EKP:n kanssa, edellyttäen että niillä on hyväksyttävän vastapuolen asema myös valuuttatransaktioiden tekemiseen EKP:n kanssa kansallisten keskuspankkien suorittamasta Euroopan keskuspankin valuuttavarantojen hoidosta sekä Euroopan keskuspankin valuuttavarannoilla suoritettavia operaatioita varten laadituista oikeudellisista asiakirjoista 3 päivänä helmikuuta 2000 annettujen suuntaviivojen EKP/2000/1 (1) mukaan.
—
ERM II:een osallistuvien euroalueen ulkopuolisten kansallisten keskuspankkien on toimittava euroalueen kansallisten keskuspankkien ja EKP:n kirjeenvaihtajapankkeina.
—
Kun interventio vaihteluvälien rajoilla tehdään, kyseinen kansallinen keskuspankki tai EKP suorittaa maksunsa tietystä tapahtumasta vasta saatuaan kirjeenvaihtajapankiltaan vahvistuksen, että maksettava määrä on suoritettu sen tilille. Vastapuolia vaaditaan suorittamaan maksu ajoissa, jotta kansalliset keskuspankit ja EKP voivat täyttää omat maksuvelvoitteensa. Niinpä vastapuolia on vaadittava maksamaan ennen ennalta määriteltyä määräaikaa.
ii)   Vastapuolilta saatujen varojen vastaanottamisen määräaika
Vastapuolen on maksettava interventiosummat arvopäivänä viimeistään kello 13.00 iltapäivällä EKP:n (Keski-Euroopan) aikaa.
(1)  EYVL L 207, 17.8.2000, s. 24. Suuntaviivat sellaisina kuin ne ovat viimeksi muutettuina suuntaviivoilla EKP/2005/15 (EUVL L 345, 28.12.2005, s. 33).
LIITE II
KESKUSPANKKIEN VÄLISEN SOPIMUKSEN 8, 10 ja 11 ARTIKLAN MUKAISET ERITTÄIN LYHYEN AJAN RAHOITUSJÄRJESTELMÄSSÄ SOVELLETTAVAT ENIMMÄISMÄÄRÄT
1.5.2004 alkaen
(miljoonina euroina)
Tämän sopimuksen osapuolina olevat keskuspankit
Enimmäismäärät (1)
Česká národní banka
700
Danmarks Nationalbank
730
Eesti Pank
300
Central Bank of Cyprus
290
Latvijas Banka
340
Lietuvos bankas
390
Magyar Nemzeti Bank
680
Central Bank of Malta
270
Narodowy Bank Polski
1 830
Banka Slovenije
350
Národná banka Slovenska
470
Sveriges Riksbank
990
Bank of England
4 660
Euroopan keskuspankki
nolla
Euroalueeseen kuuluvat kansalliset keskuspankit
Enimmäismäärät
Nationale Bank van België/Banque Nationale de Belgique
nolla
Deutsche Bundesbank
nolla
Bank of Greece
nolla
Banco de España
nolla
Banque de France
nolla
Central Bank and Financial Services Authority of Ireland
nolla
Banca d'Italia
nolla
Banque centrale du Luxembourg
nolla
De Nederlandsche Bank
nolla
Oesterreichische Nationalbank
nolla
Banco de Portugal
nolla
Suomen Pankki
nolla
(1)  Esitetyt määrät ovat teoreettisia niiden keskuspankkien osalta, jotka eivät osallistu ERM II:een.

Summary:
Euron ja kansallisten valuuttojen välinen valuuttakurssimekanismi
Euron ja kansallisten valuuttojen välinen valuuttakurssimekanismi
 
TIIVISTELMÄ ASIAKIRJOISTA:
Eurooppa-neuvoston päätöslauselma valuuttakurssimekanismin perustamisesta
Euroopan keskuspankin ja euroalueen ulkopuolisten jäsenmaiden keskuspankkien välinen sopimus talous- ja rahaliiton kolmannen vaiheen valuuttakurssimekanismia koskevista toimintamenettelyistä (2006)
EKP:n ja euroalueen ulkopuolisten jäsenmaiden kansallisten keskuspankkien välinen sopimus vuoden 2006 sopimuksen muuttamisesta (2020)
PÄÄTÖSLAUSELMAN JA SOPIMUKSEN TARKOITUS
Päätöslauselman tavoitteena oli luoda euroalueeseen kuuluvien ja sen ulkopuolisten Euroopan unionin (EU) jäsenmaiden välille järjestelmä, joka takasi eri valuuttojen välisten valuuttakurssien vakauden talous- ja rahaliiton kolmannen vaiheen käynnistyttyä 1. tammikuuta 1999. Vuoden 2006 sopimus (keskuspankkien välinen ERM II -sopimus) perustui päätöslauselmaan, ja sillä kumottiin ja korvattiin aiempi samankaltainen, vuonna 1998 tehty sopimus. Sopimuksella luotiin alkuperäisen Euroopan valuuttajärjestelmän korvannut vakaa valuuttakurssimekanismi (ERM II) euron ja sopimukseen osallistuvien euroalueen ulkopuolisten jäsenmaiden kansallisten valuuttojen välille. Tällä hetkellä ERM II sisältää Bulgarian, Tanskan ja Kroatian valuutat. Päätöslauselman ja vuoden 2006 sopimuksen tavoitteena on välttää valuuttakurssien liiallista vaihtelua, joka haittaisi sisämarkkinoiden toimintaa. Vuoden 2020 muutossopimuksessa otetaan huomioon Yhdistyneen kuningaskunnan eroaminen EU:sta. Bank of England ei ole enää ollut keskuspankkien välisen ERM II -sopimuksen osapuolena 1.2.2020 jälkeen. Sopimuksen liite II ”Keskuspankkien välisen ERM II -sopimuksen 8, 10 ja 11 artiklan mukaiset erittäin lyhyen ajan rahoitusjärjestelmässä sovellettavat enimmäismäärät” on korvattu tämän eroamisen huomioon ottamiseksi.
TÄRKEIMMÄT KOHDAT
Vuoden 2006 sopimuksessavahvistetaan, että ERM II:een osallistuminen on vapaaehtoista euroalueen ulkopuolisille eli yhteisvaluutan ulkopuolelle jättäytyneille jäsenmaille, mutta siinä todetaan kuitenkin, että niiden oletetaan liittyvän mekanismiin;määrätään keskuskurssin määrittelemisestä euron ja kunkin osallistuvan kansallisen valuutan välille. Keskuskurssista sopivat EKP ja asianomaisen maan keskuspankki, ja valuuttakurssi voi vaihdella keskuskurssista 15 prosenttia kumpaankin suuntaan;annetaan EKP:lle ja kansalliselle keskuspankille oikeus automaattisiin ja rajoittamattomiin interventioihin, jos 15 prosentin vaihteluväli ylittyy;vahvistetaan seuraavia asioita koskevat menettelyt:euroalueen kansallisten keskuspankkien osallistuminen interventioihin;EKP:n ja euroalueen ulkopuolisen kansallisen keskuspankin erittäin lyhyen ajan luottojärjestelyt;erittäin lyhyen ajan luottojen takaisinmaksu;rahoitusoperaation pidentäminen;EKP:n ja euroalueen ulkopuolisten kansallisten keskuspankkien tiiviimpi valuuttakurssiyhteistyö;ERM II -järjestelmän seuranta;keskuskurssien 15 prosentin vaihteluvälin mahdollinen muuttaminen. Vuoden 2006 sopimusta on muutettava aina, kun järjestelmään liittyy uusi kansallinen keskuspankki tai kansallinen keskuspankki eroaa siitä.
MISTÄ ALKAEN PÄÄTÖSLAUSELMAA JA SOPIMUSTA SOVELLETAAN?
Päätöslauselmaa on sovellettu 16. kesäkuuta 1997 alkaen. Vuoden 2006 sopimusta on sovellettu 1. huhtikuuta 2006 alkaen. Vuoden 2020 sopimuksella muutetaan keskuspankkien välistä ERM II -sopimusta 1. helmikuuta 2020 alkaen.
TAUSTAA
Taloudellisen suorituskyvyn lähentyminen on tärkeää, jotta valuuttakurssit pysyisivät vakaina. Toimivat sisämarkkinat, investointien lisääminen, kasvu ja työllisyys edellyttävät vakaata taloudellista toimintaympäristöä. Valuuttakurssimekanismi tarjoaa euroalueen ulkopuolisille jäsenmaille terveen talouspolitiikan viitekehyksen ja auttaa niitä valmistautumaan euron käyttöönottoon.
ASIAKIRJAT
Eurooppa-neuvoston päätöslauselma valuuttakurssimekanismin perustamisesta talous- ja rahaliiton kolmannessa vaiheessa, Amsterdam 16 päivänä kesäkuuta 1997 (EYVL C 236, 2.8.1997, s. 5–6)
Euroopan keskuspankin ja euroalueen ulkopuolisten jäsenvaltioiden kansallisten keskuspankkien välinen sopimus, tehty 16 päivänä maaliskuuta 2006, talous- ja rahaliiton kolmannen vaiheen valuuttakurssimekanismia koskevista toimintamenettelyistä (EUVL C 73, 25.3.2006, s. 21–27)
Euroopan keskuspankin ja euroalueen ulkopuolisten jäsenvaltioiden kansallisten keskuspankkien välinen sopimus, tehty 22 päivänä tammikuuta 2020, jolla muutetaan Euroopan keskuspankin ja euroalueen ulkopuolisten jäsenvaltioiden kansallisten keskuspankkien välistä talous- ja rahaliiton kolmannen vaiheen valuuttakurssimekanismia koskevista toimintamenettelyistä 16 päivänä maaliskuuta 2006 tehtyä sopimusta (EUVL C 32I, 1.2.2020, s. 1–5)
Vuoden 2006 sopimukseen tehty muutos on sisällytetty alkuperäiseen tekstiin. Konsolidoitu toisinto on tarkoitettu ainoastaan dokumentointitarkoituksiin.
Viimeisin päivitys: 11.01.2022